**Ministru kabineta noteikumu projekta**

**“Noteikumi par Latvijas būvnormatīvu LBN 005-15 “Inženierizpētes noteikumi būvniecībā”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
|  1. | Pamatojums | Ministru kabineta noteikumu projekts “Noteikumi par Latvijas būvnormatīvu LBN 005-15 “Inženierizpētes noteikumi būvniecībā”” (turpmāk – noteikumu projekts) tiek izdots saskaņā ar Būvniecības likuma 5.panta pirmās daļas 3.punktu, kā arī, lai nodrošinātu Būvniecības likuma pārejas noteikumu 2.punkta izpildi. |
|  2. | Pašreizējā situācija un problēmas kuru risināšanai tiesību akta projekts izstrādāts, tiesiskā regulējuma mērķis un būtība | Ņemot vērā Būvniecības likuma pārejas noteikumu 2.punktu līdz attiecīgo Ministru kabineta noteikumu aizvietojošo Ministru kabineta noteikumu spēkā stāšanas dienai, bet ne ilgāk kā līdz 2015.gada 1.jūlijam piemērojams Latvijas būvnormatīvs LBN 005-01 „Inženierizpētes noteikumi būvniecībā”. Līdz ar to līdz 2015.gada 1.jūlijam ir jāapstiprina jauns atbilstošs būvnormatīvs.Noteikumu projekta tiesiskais regulējums salīdzinājumā ar līdzšinējo regulējumu pēc būtības netiek mainīts.Noteikumu projekts nosaka prasības kādas jāievēro, veicot inženierizpēti, jaunbūvējamu, pārbūvējamu un atjaunojamu būvju projektēšanā, kā arī būvdarbu un ekspluatācijas laikā.Inženierizpēte būvniecības vajadzībām ietver ģeodēzisko un topogrāfisko izpēti, ģeotehnisko izpēti, hidrometeoroloģisko izpēti.Ģeodēziskajā un topogrāfiskajā izpētē veicami būvlaukumu un trašu horizontālā un vertikālā uzmērīšana, apakšzemes inženiertīklu uzmērīšana, speciālie izpētes darbi, ko reglamentē attiecīgo nozaru normatīvie akti. Topogrāfisko uzmērīšanu veic saskaņā ar Ministru kabineta 2012.gada 24.aprīļa noteikumu Nr.281 “Augstas detalizācijas topogrāfiskās informācijas un tās centrālās datubāzes noteikumi” noteiktām prasībām.Ģeotehnisko izpēti veic un šī darba izpildes dokumentāciju sastāda ievērojot Latvijas būvnormatīvā par ģeotehnisko projektēšanu (LBN 207-15) noteiktās prasības, ar kuru tiek pārņemti 7.Eirokodeksa projektēšanas standartu saimes LVS EN 1997 “7.Eirokodekss. Ģeotehniskā projektēšana” standarti – LVS EN 1997-1+AC:2014 “7.Eirokodekss. Ģeotehniskā projektēšana. 1.daļa: Vispārīgie noteikumi.” un LVS EN 1997-2:2008 “7.Eirokodekss. Ģeotehniskā projektēšana. 2.daļa: Būvpamatnes izpēte un pārbaudes”, kas stājas spēkā ar 2015.gada 8.jūniju (Ministru kabineta 2015.gada 2.jūnija noteikumi Nr.265 “Noteikumi par Latvijas būvnormatīvu LBN 207-15 “Ģeotehniskā projektēšana””).Hidrometeoroloģisko izpēti veic, lai iegūtu datus par projektējamo būvobjektu, inženierinfrastruktūras un transporta objektu izvietojumu un inženieraizsardzības nepieciešamību, paaugstināta riska teritorijām (piemēram, applūšana, vēja un ūdens erozija), nepieciešamajām būvju konstrukcijām, parametriem un noturības aprēķināšanu, būvju ekspluatācijas apstākļiem.Ar noteikumu projekta spēkā stāšanos spēku zaudēs Ministru kabineta 2000.gada 2.maija noteikumi Nr.168 „Noteikumi par Latvijas būvnormatīvu LBN 005-01 “Inženierizpētes noteikumi būvniecībā””. |
|  3. | Projekta izstrādē iesaistītās institūcijas | Noteikumu projekts šo jomu neskar. |
|  4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību tautsaimniecības attīstību un administratīvo slogu** |
|  1. |  Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekta regulējums var ietekmēt jebkuru personu, kura ierosinās un veiks būvniecību. Tāpat arī ietekmēs būvniecības nozarē strādājošos būvprojekta izstrādātājus un inženierizpētes darbu veicējus.  |
|  2. | Tiesiskā regulējuma ietekme uz tautsaimniecību un administratīvo slogu | Šīs sadaļas 1.punktā minētajām sabiedrības mērķgrupām projekta tiesiskais regulējums nemaina tiesības un pienākumus, kā arī veicamās darbības salīdzinājumā ar līdzšinējo normatīvo regulējumu. |
|  3. | Administratīvo izmaksu monetārs novērtējums | Noteikumu projekts šo jomu neskar |
|  4. |  Cita informācija | Nav |

|  |
| --- |
| VI. Sabiedrības līdzdalība un komunikācijas aktivitātes |
| 1. | Plānotās sabiedrības līdzdalības un komunikācijas aktivitātes saistībā ar projektu  | Par noteikumu projekta pārstrādi sabiedrība tika informēta Ekonomikas ministrijas rīkotajos semināros par jauno būvniecības regulējumu. Noteikumu projekts sabiedrībai publiski ir pieejams Ekonomikas ministrijas mājās lapā internetā, kā arī pēc izsludināšanas Valsts sekretāra sanāksmē būs pieejams Ministru kabineta mājās lapā internetā.Ministru kabineta 2009.gada 25.augusta noteikumu Nr.970 “Sabiedrības līdzdalības kārtība attīstības plānošanas procesā” 13.punktā minētās darbības nav jāveic, jo noteikumu projektā paredzētais tiesiskais regulējums nemaina līdzšinējo spēkā esošo regulējumu. |
| 2. | Sabiedrības līdzdalība projekta izstrādē | Sabiedrības priekšlikumi vai iebildumi nav saņemti. |
| 3. | Sabiedrības līdzdalības rezultāti | Sadaļa tiks precizēta atbilstoši saņemtajiem atzinumiem. |
| 4. | Cita informācija | Nav |

Anotācijas III, IV, V un VII sadaļa - projekts šīs jomas neskar.

Ekonomikas ministre D.Reizniece-Ozola

# Vīza: Valsts sekretāra pienākumu izpildītājs,

#  valsts sekretāra vietnieks J.Spiridonovs

04.06.2015.

589

E.Avota

67013262, Evija.Avota@em.gov.lv